**Proiect**

**GUVERNUL REPUBLICII MOLDOVA**

**H O T Ă R Î R E Nr.\_\_\_\_\_**

**din \_\_\_\_ \_\_\_\_\_\_\_\_\_\_\_ 2017**

În temeiul art. 58 din Legea nr. 131 din 3 iulie 2015 privind achiziţiile publice (Monitorul Oficial al Republicii Moldova, 2015, nr.197-205, art.402), Guvernul

**HOTĂRĂŞTE:**

 1. Se aprobă Regulamentul cu privire la acordul-cadru ca modalitate specială de atribuire a contractului de achiziţie publică.

 2. Hotărîrea Guvernului cu privire la aprobarea Regulamentului cu privire la acordul-cadru ca modalitate specială de atribuire a contractului de achiziție publică nr. 826 din 7 noiembrie 2012 se abrogă.

**PRIM-MINISTRU Pavel FILIP**

Contrasemnează:

Ministrul finanțelor Octavian Armașu

**REGULAMENTUL**

**cu privire la acordul-cadru ca modalitate specială**

**de atribuire a contractului de achiziţie publică**

# Secțiunea 1

# Noţiuni principale

## În sensul prezentului Regulament se folosesc următoarele noţiuni:

## *acord-cadru* – acord încheiat între una sau mai multe autorităţi contractante şi unul sau mai mulţi operatori economici, avînd ca obiect stabilirea condiţiilor pentru contractele ce urmează a fi atribuite în decursul unei perioade determinate, în special preţurile şi, după caz, cantităţile prevăzute;

*achizitor unic –* autoritate contractantă desemnată prin act juridic civil de către un grup de autorități contractante pentru a reprezenta interesele acestora în raporturile cu orice operator economic în cadrul procedurilor de achiziții publice.

*autoritate centrală de achiziţie* – autoritate contractantă care:
   a) achiziţionează bunuri şi servicii destinate autorităţilor contractante; sau
   b) atribuie contracte de achiziţii publice sau încheie acorduri-cadru de lucrări, de bunuri sau de servicii destinate autorităţilor contractante;

## *contract subsecvent* – contract cu titlu oneros, încheiat în formă scrisă între operatorul economic sau unul dintre operatorii economici cu care a fost încheiat un acord-cadru şi autoritatea contractantă parte a acestui acord, prin care se materializează solicitarea acesteia referitoare la procurarea de bunuri, executarea de lucrări sau prestarea de servicii în sensul Legii nr. 131 din 3 iulie 2015 privind achiziţiile publice, ce fac obiectul respectivului acord-cadru;

## *documentaţie de atribuire* – documentaţia ce cuprinde toate informaţiile legate de obiectul acordului-cadru şi de procedura de atribuire a acestuia, inclusiv caietul de sarcini prin care se detaliază condiţiile tehnice aferente bunurilor/serviciilor/lucrărilor care răspund necesităţilor autorităţii contractante în raport cu obiectul acordului-cadru ce urmează a fi încheiat, inclusiv cerinţele faţă de calitatea materialelor/bunurilor, standardele şi reglementările tehnice aplicabile, protecţia mediului, protecţia muncii, tehnologiile utilizate, transportul, inspecţiile, testele, verificările, modificările, măsurătorile etc.;

*selectare directă –* atribuirea contractelor subsecvente sub egida acordului-cadru comun atunci când prețurile per unitate pentru sfera exactă de aplicare, volumul și locul de livrare al bunurilor și serviciilor sunt fixate în acordul-cadru.

**Secţiunea 2.**

### Concept şi arie de aplicabilitate

1. Acordul-cadru reprezintă o modalitate specială de achiziții publice care se referă la stabilirea condiţiilor pentru viitoarele contracte, inclusiv pentru selectarea furnizorilor, prestatorilor de servicii sau antreprenorilor care vor participa la etapa ce cuprinde atribuirea contractelor subsecvente.
2. Utilizarea acordului-cadru va fi efectuată atunci cînd necesitatea autorităţii contractante cu privire la achiziţionarea bunurilor, lucrărilor sau serviciilor are un caracter repetitiv, ce poate fi prevăzut cu limite minimale şi maximale pentru o perioadă determinată, iar produsele/serviciile/lucrările ce satisfac cerinţele autorităţii contractante pot face obiectul unui contract subsecvent.
3. Procedura de atribuire, în urma căreia se încheie acordul-cadru, urmează din punct de vedere procedural aceleaşi etape cu procedura de licitaţie deschisă sau licitație restrînsă, aşa cum este aceasta reglementată prin Legea nr. 131 din 3 iulie 2015 privind achiziţiile publice.
4. Toate contractele de achiziție de sub egida acordului-cadru vor fi atribuite în conformitate cu termenii și condițiile acordului-cadru, respectând prevederile prezentului Regulament.

**Secţiunea 3.**

### Constrîngeri în aplicarea acordului-cadru

1. Autoritatea contractantă nu are dreptul să utilizeze în mod abuziv sau impropriu acordurile-cadru, astfel încît să împiedice, să restrîngă sau să distorsioneze concurenţa.
2. În sensul prevederilor pct. 6 din prezentul Regulament, autoritatea contractantă:

1) nu are dreptul :

1. să încheie acorduri-cadru cu o durată mai mare de 4 ani;
2. să atribuie contracte subsecvente care au ca obiect prestaţii de altă natură decît cele stabilite prin acordul-cadru;
3. să încheie acorduri-cadru în baza cărora se pot atribui contracte subsecvente de tipuri sau natură diferite unele faţă de altele;
4. să încheie contracte subsecvente decît cu operatorii economici semnatari ai acordului-cadru şi numai în baza regulilor şi condiţiilor prevăzute în respectivul acord;
5. să atribuie contracte subsecvente în numele şi pentru o altă autoritate contractantă care nu este parte în acordul-cadru respectiv decît în cazul în care are calitatea de Autoritate centrală de achiziție sau de Achizitor unic;

2) fără a aduce atingere prevederilor aferente modului de calcul al valorii estimate, are obligaţia de a impune condiţii de calificare care să se raporteze cel mult la valoarea estimată a celui mai mare contract subsecvent care se anticipează că va fi atribuit pe durata acordului-cadru.

**Secţiunea 4.**

# Prevederi referitoare la derularea acordului-cadru și încheierea contractelor subsecvente

1. Autoritatea contractantă, prin încheierea unui acord-cadru, îşi asumă faţă de operatorii economici care sînt parte a acordului respectiv, următoarele obligaţii principale:

1) pe durata acordului-cadru, să nu încheie cu un alt operator economic care nu este parte a acestuia, un contract avînd ca obiect achiziţionarea bunurilor/serviciilor/lucrărilor care fac obiectul acordului-cadru respectiv, cu excepţia cazului în care operatorii economici semnatari ai acordului nu mai au capacitatea de a răspunde solicitărilor autorităţii contractante;

2) să atribuie contracte operatorilor economici semnatari, ori de cîte ori intenţionează să achiziţioneze bunurile/serviciile/lucrările care au făcut obiectul acordului-cadru respectiv, respectînd condiţiile esenţiale stabilite la încheierea acestuia.

1. Operatorii economici semnatari ai acordului-cadru îşi asumă ca obligaţie principală faţă de autoritatea contractantă furnizarea de bunuri/prestarea de servicii/execuţia de lucrări, astfel cum a fost prevăzut în acordul-cadru respectiv, ori de cîte ori autoritatea contractantă solicită acest lucru. Solicitarea autorităţii contractante, adresată operatorilor economici pentru a furniza/presta/executa se materializează prin încheierea unui contract subsecvent acordului-cadru.
2. În sensul prezentului Regulament acordul-cadru poate îmbrăca următoarele forme:

1) Acord-cadru încheiat cu un singur operator economic în cadrul căruia toate condițiile, inclusiv prețul, sunt prestabilite;

2) Acord-cadru încheiat cu mai mulți operatori economici cu reluarea competiției.

3) Acord-cadru încheiat cu mai mulți operatori economici în cadrul căruia toate condițiile, inclusiv prețul, sunt prestabilite;

1. În cazul în care autoritatea contractantă încheie acordul-cadru cu un singur operator economic, acordul respectiv trebuie să prevadă cel puţin:

1) obligaţiile pe care operatorul economic şi le-a asumat prin propunerea tehnică;

2) preţul unitar pe care operatorul economic l-a prevăzut în propunerea financiară şi în baza căruia se va determina valoarea fiecărui contract atribuit ulterior.

1. Autoritatea contractantă are obligaţia de a atribui contractele de achiziţii publice subsecvente acordului-cadru numai cu respectarea condiţiilor tehnice şi financiare stabilite în acordul-cadru respectiv.
2. De fiecare dată cînd intenţionează să atribuie un contract de achiziţii publice subsecvent unui acord-cadru, autoritatea contractantă are obligaţia de a se consulta, în scris, cu operatorul economic, solicitîndu-i acestuia, în funcţie de necesităţi, completarea ofertei.
3. În cazul în care autoritatea contractantă încheie acordul-cadru cu mai mulţi operatori economici, numărul acestora nu poate fi mai mic de 3.
4. În cazul în care numărul operatorilor economici care au îndeplinit criteriile de calificare şi selecţie şi care au prezentat oferte admisibile este mai mic decît numărul minim indicat în anunţul de participare sau mai mic de 3, autoritatea contractantă are obligaţia de a anula procedura pentru încheierea acordului-cadru.
5. În cazul în care autoritatea contractantă încheie acordul-cadru cu mai mulţi operatori economici, acordul respectiv trebuie să prevadă cel puţin:

1) obligaţiile pe care fiecare dintre operatorii economici şi le-a asumat prin propunerea tehnică;

2) preţul unitar pe care fiecare operator economic l-a prevăzut în propunerea financiară.

1. Prin derogare de la pct. 16, subpct. 2) în cazul în care, datorită specificului achiziției, stabilirea prețului unitar în acordul-cadru nu este posibilă, autoritatea contractantă poate face referință la evoluțiile înregistrate de nivelul prețurilor în comparație cu un indice de preț determinat în prealabil.
2. În sensul pct. 17 prețul unitar al contractului subsecvent nu poate depăși cu mai mult de 15% valoarea indicelui de preț prevăzut/valabil la data încheierii acordului-cadru.
3. Autoritatea contractantă are dreptul de a atribui contracte de achiziţii publice subsecvente unui acord-cadru încheiat cu mai mulţi operatori economici:

1) fie fără reluarea competiţiei;

2) fie prin reluarea competiţiei între operatorii economici semnatari ai acordului-cadru.

1. Autoritatea contractantă are dreptul de a atribui contracte de achiziţii publice fără reluarea competiţiei numai dacă toate elementele/condiţiile care vor guverna contractele respective au fost stabilite în acordul-cadru.
2. Autoritatea contractantă are dreptul de a atribui contracte de achiziţii publice prin reluarea competiţiei între operatorii economici semnatari ai acordului-cadru:

1) fie respectînd elementele/condiţiile prevăzute în acordul-cadru;

2) fie, dacă nu toate elementele/condiţiile au fost clar prevăzute în acordul-cadru, prin detalierea acestora sau prin utilizarea, dacă se consideră necesar, a unor alte elemente/condiţii (cantitatea, valoarea sau caracteristicile lucrărilor, produselor sau serviciilor în cauză, inclusiv necesitatea unui grad mai înalt de servicii sau a unui nivel de securitate sporit) prevăzute în caietul de sarcini elaborat pentru încheierea acordului-cadru respectiv

1. În cazul prevăzut la pct. 21 subpct. 2), autoritatea contractantă are obligaţia de a relua competiţia respectînd următoarea procedură:
2. pentru fiecare contract ce urmează a fi atribuit, autoritatea contractantă consultă în scris operatorii economici semnatari ai acordului-cadru respectiv;
3. autoritatea contractantă fixează un termen-limită suficient pentru prezentarea ofertelor, în acest sens avînd obligaţia de a ţine cont de aspecte precum complexitatea obiectului şi timpul necesar pentru transmiterea ofertelor;
4. ofertele se prezintă în scris, iar conţinutul lor rămîne confidenţial pînă la expirarea termenului-limită stipulat pentru deschiderea ofertelor;
5. autoritatea contractantă atribuie fiecare contract ofertantului care a prezentat oferta cea mai avantajoasa conform criteriului de atribuire precizat în documentaţia în temeiul căreia a fost încheiat acordul-cadru.
6. Elementele care pot face obiectul reofertării se pot referi la preţ, termene de livrare sau prestare, caracteristici tehnice, nivel calitativ şi de performanţă şi/sau la orice altele asemenea, în măsura în care au fost prevăzute conform dispoziţiilor pct. 21 subpct. 2) din prezentul Regulament.
7. Data-limită pînă la care operatorii economici au dreptul să depună/transmită noua ofertă se stabileşte de autoritatea contractantă care are, în acest sens, obligaţia să ţină cont de aspecte precum complexitatea şi volumul viitorului contract subsecvent. Perioada acordată operatorilor economici cu care a fost încheiat acordul-cadru trebuie să asigure acestora timpul necesar elaborării unor oferte complete şi să ţină cont şi de timpul aferent transmiterii acestora. Autoritatea contractantă poate să consulte operatorii economici cu privire la posibilitatea lor de a elabora noile oferte într-o perioadă cît mai scurtă de timp.
8. Operatorii economici au dreptul ca în procesul de reofertare să modifice elementele/condiţiile care fac obiectul reluării competiţiei numai în sensul îmbunătăţirii acestora şi fără să afecteze elementele/condiţiile stabilite ca fiind neschimbate conform prevederilor de la pct. 21 subpct. 1) din prezentul Regulament.
9. În cazul în care, în urma reofertării, autoritatea contractantă nu obţine îmbunătăţiri ale elementelor/condiţiilor care fac obiectul reluării competiţiei, aceasta are obligaţia să atribuie contractul ofertantului clasat pe primul loc în cadrul procedurii de atribuire aplicate pentru încheierea acordului-cadru, prin luarea în considerare a condiţiilor şi elementelor prevăzute în oferta iniţială a acestuia.
10. În cazul în care operatorii economici semnatari ai acordului-cadru, cărora autoritatea contractantă le-a transmis o solicitare pentru încheierea unui contract subsecvent nu au capacitatea de a răspunde acestei solicitări deoarece cantitatea care face obiectul contractului depăşeşte estimarea cantităţii maxime ce poate face obiectul unui contract subsecvent, aşa cum a fost prevăzut în cadrul documentaţiei de atribuire, autoritatea contractantă are dreptul să achiziţioneze de la aceştia cantitatea necesară, în ordinea clasamentului stabilit în urma reluării competiţiei, pînă la concurenţa cantităţii respective. În situaţia în care cantitatea necesară nu poate fi obţinută nici în acest mod, autoritatea contractantă are dreptul să iniţieze o nouă procedură de atribuire pentru achiziţionarea diferenţei care nu poate fi acoperită de respectivii operatori economici.
11. În cazul în care nici unul dintre operatorii economici cărora autoritatea contractantă le transmite o solicitare pentru încheierea unui contract subsecvent nu are capacitatea de a răspunde acestei solicitări din propria sa culpă, autoritatea contractantă are obligaţia să iniţieze o nouă procedură de atribuire pentru achiziţionarea întregii cantităţi necesare în cadrul respectivului contract subsecvent.
12. În cazul prevăzut la pct. 28 din prezentul Regulament, operatorii economici în culpă vor suferi consecinţele prevăzute în acordul-cadru pentru neîndeplinirea obligaţiilor puse în sarcina lor.
13. La atribuirea contractelor subsecvente nu este necesară dovada conformării cu criteriile de calificare pentru acordul-cadru, însă dacă situația ofertantului s-a schimbat pe perioada derulării acordului-cadru respectiv, ofertantul va informa neîntîrziat autoritatea contractantă despre acest fapt.
14. La atribuirea contractelor subsecvente antreprenorul, furnizorul sau prestatorul de servicii va oferi, cel puțin, termenii și condițiile pentru realizarea contractului subsecvent, ca și termenii și condițiile conform cărora acordul-cadru a fost încheiat cu acel antreprenor, furnizor sau prestator de servicii.
15. Antreprenorul, furnizorul sau prestatorul de servicii care este participant la un acord-cadru nu va fi stipulat ca subcontractant al unui alt antreprenor, furnizor sau prestator de servicii căruia i s-a atribuit contractul de achiziție subsecvent în cadrul aceluiași acord-cadru.
16. Este interzisă contractarea suplimentară prin încheierea acordurilor adiţionale la contractele subsecvente.
17. Pe parcursul perioadei de valabilitate a acordului-cadru nu se permit schimbări în descrierea obiectului achiziției.

 **Secțiunea 5**

**Achiziții centralizate sau agregate**

1. Din motive de eficiență, Autoritatea centrală de achiziție emite periodic ordine pentru identificarea bunurilor, lucrărilor sau serviciilor, care sunt achiziționate în mod repetativ sau obișnuit de către autoritățile contractante, solicitând tuturor autorităților contractante identificate în același ordin să achiziționeze astfel de bunuri, lucrări sau servicii sub egida acordurilor-cadru.
2. Lista bunurilor, lucrărilor sau serviciilor, care sunt achiziționate în mod repetativ sau obișnuit de către autoritățile contractante, precum și lista autorităților contractante pe care le reprezintă Achizitorul unic se stabilesc în acordul de asociere dintre autoritățile contractante.
3. Autoritățile contractante beneficiare ale achiziție centralizate se identifică în ordinul Autorității centrale de achiziție, fie prin nume, fie prin alte mijloace, cum ar fi o trimitere la o anumită categorie de autorități contractante din cadrul unei arii geografice clar delimitate, astfel încît autoritățile contractante în cauză să poată fi identificate ușor și fără echivoc.
4. Procedura pentru selectarea operatorilor economici cu care va fi semnat acordul-cadru se realizează, fie de Autoritatea centrală de achiziție, fie de Achizitorul unic.
5. Întru inițierea unei proceduri pentru încheierea unui acord-cadru, Autoritatea centrală de achiziție va agrega necesitățile de achiziție din planurile anuale de achiziție ale autorităților contractnate desemnate într-un singur proces de achiziție și realizează procedura de achiziție pentru atribuirea acordului-cadru comun. Achizitorul unic, la inițierea unei proceduri pentru încheierea unui acord-cadru, solicită confirmarea necesităților autorităților contractante semnatare a acordului de asociere, în vederea identificării necesităților suplimentare, dacă acestea există, care nu au fost incluse în acordul de asociere.
6. Autoritățile contractante vor aplica selectarea directă a operatorului economic, parte a acordului-cadru, pentru bunurile, lucrările sau serviciile care fac obiectul acordului-cadru și reprezintă necesități ale autorității contractante.
7. Posibilitatea aplicării pct. 40 este permisă doar în cazul aplicării acordului-cadru în care toate condițiile, inclusiv prețul, sunt prestabilite.
8. Autoritatea centrală de achiziție și Achizitorul unic au următoarele responsabilități cu privire la implementarea acordului-cadru:
9. de a determina cerințele tehnice standardizate pentru bunurile, lucrările și serviciile care urmează să fie achiziționate sub egida acordului-cadru, cît și criteriile de calificare pentru selectarea operatorilor economici, precum și criteriile de atribuire;
10. de a specifica perioada de valabilitate a acordului-cadru;
11. de a decide cu privire la necesitatea garanției ofertei sau garanției executării contractelor care să fie reținută de organul autorizat pe parcursul perioadei de valabilitate a acordurilor-cadru;
12. de a determina costurile administrative pentru pregătirea, stabilirea și gestionarea acordului-cadru;
13. de a organiza o licitație deschisă sau restrînsă, după caz altă procedură de achiziție reglementată de Legea nr. 131 din 3 iulie 2015 privind achizițiile publice, pentru selectarea operatorilor economici și de a evalua ofertele, selecta antreprenorii, furnizorii sau prestatorii de servicii și stabili acordul-cadru;
14. de a supraveghea performanța antreprenorilor, furnizorilor și prestatorilor de servicii, care au semnat acordul-cadru și de a aplica măsuri corective prevăzute de legislație, dacă sunt probleme vizând calitatea raportate de autoritățile contractante;
15. de a modifica acordul-cadru pentru a include noi autorități contractante sau de a rezilia acordul-cadru, dacă este necesar;
16. de a elabora șablonul de raportare pentru monitorizarea implementării acordului-cadru;
17. de a elabora îndrumări privind procedurile de atribuire a contractelor subsecvente pentru entitățile contractante și pentru operatorii economici.
18. Autoritățile contractante care achiziționează bunuri, lucrări sau servicii sub egida acordurilor-cadru au următoarele responsabilități:
19. de a pregăti în baza planului anual de achiziții lista necesităților cu o estimare rezonabilă a cantității de bunuri lucrări și servicii care urmează să fie achiziționate sub egida acordurilor-cadru și de a-l prezenta Autorității centrale de achiziții sau Achizitorului unic, în termenii stipulați de aceștia din urmă;
20. de a asigura în fiecare an bugetar aprobarea bugetară pentru cererea estimată de bunuri, lucrări sau servicii incluse în ordinul de achiziții, care urmează să fie achiziționate sub egida acordurilor-cadru;
21. de a atribui contracte de achiziții subsecvente pentru lucrările, bunurile și serviciile acoperite de acordul-cadru în conformitate cu procedurile de atribuire stipulate în respectivul acord-cadru;
22. de a verifica cantitatea și calitatea lucrărilor, bunurilor și serviciilor executate, livrate sau prestate conform contractelor de achiziții subsecvente și de a alerta Autoritatea centrală de achiziții sau Achizitorului unic, după caz, alt organ autorizat dacă executarea acestora este necorespunzătoare;
23. de a raporta orice schimbări survenite în cererea pentru bunurile, lucrările și serviciile acoperite de acordul-cadru și cerințele tehnice către Autoritatea centrală de achiziții sau Achizitorului unic, pentru a iniția o revizuire a acordului-cadru, în cazurile în care o atare revizuire este necesară..
24. de a prezenta o informaţii privind realizarea contractelor subsecvente semnate ca urmare a acordului-cadru, inclusiv nivelul de executare a acestora.
25. Autoritățile contractante care nu sunt părți ale acordurilor-cadru pot depune cereri de aplicare către Autoritatea centrală de achiziții sau Achizitorul unic, pentru a adera la acordul-cadru și pentru a putea atribui contracte de achiziții subsecvente.